Hafnarverkamenn í Trieste á Ítalíu hafa síðan á föstudag mótmælt svonefndum heilsupössum sem þeir þurfa að sýna til að mega mæta til vinnu. Hópnum var sundrað í dag með táragasi og vatni úr háþrýstidælum.
Lögregla í Trieste á Ítalíu beitti táragasi og háþrýstidælum í dag til að sundra hópi hafnarverkamanna, sem mótmæla reglum um svonefnda heilsupassa. Þá þurfa allir að hafa til að mega mæta til vinnu.
Reglurnar um græna passa eða heilsupassa gengu í gildi á Ítalíu á föstudag. Þeim verður fólk að framvísa til að mega mæta til vinnu utan heimilis, ella verður það sent í launalaust leyfi og á allt að fimmtán hundruð evra sekt yfir höfði sér. Til að fá passana þarf fólk að vera fullbólusett gegn kórónuveirunni, hafa náð sér af COVID-19 eða sýnt fram á nýja neikvæða niðurstöðu úr sýnatöku.
Fyrirfram var búist við mótmælum við pössunum, einkum meðal verkamanna. Talið er að um þrjár milljónir þeirra séu óbólusettar á Ítalíu. Enda fór það svo að efnt var til mótmæla, þar á meðal við höfnina í Trieste. Allt að 6.500 manns tóku þátt í þeim á föstudag. Frá því hefur fækkað í hópnum. Nokkur hundruð tóku þátt í að loka einum inngangi að höfninni með því að setjast þar niður. Hópur óeirðalögreglumanna mætti á staðinn og hrakti hópinn út á bílastæði í grenndinni með táragassprengjum og vatni úr háþrýstidælum eftir að hafa reynt að bera mótmælendur á brott. Leiðtogar stjórnarandstöðunnar á Ítalíu mótmæltu aðgerðum lögreglunnar og sögðu þær í engu samræmi við tilefnið, friðsöm mótmæli gegn heilsupössunum. Hafnarverkamenn hóta að halda aðgerðum áfram fram á fimmtudag.
Hafnarverkamenn í Trieste á Ítalíu hafa síðan á föstudag mótmælt svonefndum heilsupössum sem þeir þurfa að sýna til að mega mæta til vinnu. Hópnum var sundrað í dag með táragasi og vatni úr háþrýstidælum.